**Rövid leírás**

Rendszeres gyermekvédelmi kedvezmény jár annak a szülőnek, aki családjában gyermeket nevel, és akinek családjában az egy főre jutó havi jövedelem legfeljebb 64 125 Forint, illetve az alábbi esetekben legfeljebb 69 825 forint:

* egyedülálló szülő/törvényes képviselő
* a gyermek tartósan beteg vagy súlyosan fogyatékos
* nagykorú gyermek.

A települési önkormányzat jegyzője megállapíthatja a nagykorúvá vált gyermek rendszeres gyermekvédelmi kedvezményre való jogosultságát, amennyiben nappali oktatás munkarendje szerint tanulmányokat folytat és 23. életévét nem töltötte be, vagy felsőfokú oktatási intézmény nappali tagozatán tanul és a 25. életévét még nem töltötte be.

További jogosultsági feltétel, hogy a nagykorúvá válását megelőző második hónap első napja, valamint a nagykorúvá válását megelőző nap közötti időszakban legalább egy napig rendszeres gyermekvédelmi kedvezményre legyen jogosult.

A rendszeres gyermekvédelmi kedvezmény megállapítására vonatkozó eljárás keretében vizsgálni szükséges a család vagyoni helyzetét is. A kedvezmény akkor állapítható meg, ha az egy főre jutó vagyon értéke nem haladja meg külön-külön vagy együttesen az alábbiakban meghatározott értéket. Vagyon alatt azt a hasznosítható ingatlant, járművet, továbbá vagyoni értékű jogot kell érteni, amelynek egy főre jutó értéke a gyermeket gondozó családban:

a) külön-külön számítva a szociális vetítési alap összegének húszszorosát (jelenleg 570.000,-Ft)

b) együtt számítva a szociális vetítési alap összegének hetvenszeresét (jelenleg 1.995.000,-Ft) meghaladja. Nem minősül vagyonnak az az ingatlan, amelyben a szülő vagy a tartásra köteles más törvényes képviselő életvitelszerűen lakik, az a vagyoni értékű jog, amely az általuk lakott ingatlanon áll fenn, továbbá a mozgáskorlátozottságra tekintettel fenntartott gépjármű.)

**A kedvezmény tartalma:**

* ingyenes vagy kedvezményes intézményi gyermekétkeztetés,
* évente kétszer pénzbeli támogatás,
* jogszabályban meghatározott egyéb kedvezmények.

**Hogyan igényelheti a rendszeres gyermekvédelmi kedvezményt?**

Az igényléshez az alább elérhető kérelmet kell kitölteni, amit a Gávavencsellői Közös Önkormányzati Hivatal Szociális Irodájában személyesen is átvehet.

A kérelmet és az igazolásokat személyesen vagy meghatalmazott útján a Gávavencsellői Közös Önkormányzati Hivatal Szociális Irodájában lehet leadni, illetve beküldheti postai küldeményként is.

A kitöltött kérelem mellé az alábbi dokumentumokat kell csatolni:

* a személyazonosságot és a lakcímet igazoló dokumentumok
* a család tagjainak jövedelemigazolása
* gyámság alatt álló kiskorú esetén: gyámkirendelő határozat, illetve a gyermekelhelyezésre vonatkozó bírósági végzés

**Csatolandó dokumentumok, igazolások listája**

1. A személyazonosságot és a lakcímet igazoló dokumentumok:
   * a kérelmező személyazonosító igazolványa és lakcímkártyája,
2. A család tagjainak jövedelemigazolása:
   * munkaviszony esetén: a kérelem benyújtását megelőző hónapban kapott nettó jövedelemről szóló igazolás a munkáltató által kiállítva,
   * megállapított rendszeres pénzbeli ellátás folyósítása esetén a vonatkozó megállapító határozat (álláskeresési támogatás, Nyes, ápolási díj, aktív korúak ellátása, időskorúak ellátása),
   * a Nyugdíjfolyósító Igazgatóság tárgyévre kiállított, vagy 30 napnál nem régebbi igazolása a nyugdíjszerű ellátás havi összegéről,
   * alkalmi munkára vonatkozó nyilatkozat kitöltve és aláírásával igazolva,
   * vállalkozásból származó jövedelem esetén: a kérelem benyújtását megelőző 12 hónap alatt szerzett jövedelemről szóló, a Nemzeti adó- és Vámhivatal által kiállított igazolás,
   * tartásdíjra vonatkozó nyilatkozat nyomtatványon kitöltve és aláírásával igazolva,
   * a 18. életévet betöltött, önálló jövedelemmel nem rendelkező, nappali oktatás munkarendje szerint vagy felsőoktatási intézmény nappali tagozatán tanulmányokat folytató személy érvényesítő matricával ellátott diákigazolvány másolata,
   * 30 napnál nem régebbi igazolás az ösztöndíj összegére vonatkozóan
3. Gyámság alatt álló kiskorú esetén: gyámkirendelő határozat, illetve a gyermekelhelyezésre vonatkozó bírósági végzés

**Kinek a jövedelmét vesszük figyelembe a támogatás megállapítása során?**

A támogatás megállapításakor minden lakásban ténylegesen együtt lakó közeli hozzátartozó jövedelmét vesszük figyelembe, rájuk vonatkozóan kell nyilatkozni a jövedelem összegéről.

Közeli hozzátartozónak számít:

* a házastárs vagy élettárs,
* a 20 évesnél fiatalabb, önálló keresettel nem rendelkező gyermek;
* a 23 évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató gyermek;
* a 25 évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató gyermek
* korhatárra való tekintet nélkül a tartósan beteg, illetve fogyatékos gyermek

Kérelem nyomtatvány:

https://kormany.hu/dokumentumtar/gyermekvedelmi-ellatasok-igenylesehez-kapcsolodo-formanyomtatvanyok